Godišnje izvješće o radu 2019.

U 2019. godini nastavili smo provođenjem usluge osobne asistencije nastavkom provođenja Trogodišnjeg programa za razdoblje 2019-2021. godine koji financira Ministarstvo za demografiju, obitelj, mlade i socijalnu politiku. Trenutno uslugu asistencije prima šest korisnika i zaposleno je šest osobnih asistenata na području Osijeka, Vuke, Vladislavaca i Ladimirevaca. Nastavili smo s provođenjem radionica s psihologom dr.sc. Damirom Marinićem te kreativnih radionica u suradnji s Andreom Krišto iz Palete suvenira. Isto tako, nastavljeno je i partnerstvo u provođenju usluge asistencije s Društvom multiple skleroze Brodsko-posavske županije financiranom iz sredstava Europskog socijalnog fonda za naša tri korisnika iz Osijeka, Petrijevaca i Belišća. Nastavljeno je provođenje programa „Živjeti s multiplom sklerozom bez izolacije“ putem kojega su zaposlene gerontodomaćice na području Osijeka, Našica, Đakova i odnedavno u Valpovu i Belišću. Program financira Ministarstvo za demografiju, obitelj, mlade i socijalnu politiku. Ultrazvuk po Seltzeru i nadalje provodimo u udruzi ovisno o sredstvima koje osiguramo po projektima. Članovi Društva imaju mogućnost korištenja terapijskog jahanja u Udruzi za terapiju i aktivnosti putem konja Mogu“Osijek, te plivanje na Gradskim bazenima. U ožujku smo se priključili provedbi Nacionalnog programa “Živjeti zdravo”-”Hodanjem do zdravlja”. Gđa Ozana Pope-Gajić  bacc. fizioterapije održala nam je edukaciju o Bowen i Emmett tehnici koje se primjenjuju kod oboljelih te smo uz zanimljivo druženje naučili nešto novo.

Početkom travnja održana je edukacija na temu “Ostvarivanje prava na osobnu invalidninu i status njegovatelja za članove obitelji osoba s invaliditetom” koju su održale predstavnice Centra za socijalnu skrb iz Osijeka. Predstavnice su nam pojasnile nejasnoće i podučile nas kako u buduće ostvariti svoja prava iz socijalne skrbi. Sudjelovali smo u obilježavanju Dana zdravlja te na manifestaciji grada Osijeka „Šarana jaja bojama grada“. U svibnju smo sudjelovali na edukaciji „Pripremi se za posao“ u organizaciji Saveza društava multiple skleroze Hrvatske. Edukaciju o pain programu koji se provodi pri Zavodu za liječenje boli u KBC Osijek održala nam je mag.psihologije Iva Dimitrijević. Svjetski dan MS-a obilježili smo druženjem u prostorijama Društva. U lipnju smo održali Redovitu izvještajnu Skupštinu. Kako nam se javio veći broj članova koji bi htjeli uslugu osobne asistencije, u srpnju smo aplicirali samostalno na natječaj ESF-a za projekt osiguravanja usluge većem broju korisnika te sada čekamo potpisivanje ugovora i realizaciju projekta. U rujnu smo predstavili rad Društva i radove sa kreativnih radionica na obilježavanju Dana GČ Retfala. Predstavnici udruge bili su na XII. Hrvatskom simpoziju oboljelih od multiple skleroze u Đurđevcu 27-29.9. u Hotelu Picok u organizaciji Saveza društava multiple skleroze Hrvatske koji je kao i uvijek donio puno korisnih informacija i druženja.

U listopadu smo u sklopu izleta posjetili Tikveš i Zlatnu Gredu u Baranji gdje smo se odlično zabavili u prirodi. U okviru radionice hortikulture, financirane od strane Osječko-baranjske županije, uljepšali smo prostor ispred ulaza u prostorije udruge postavljanjem žardinjera i sadnjom cvijeća. Na taj smo način donekle osigurali slobodan prilaz rampi za osobe s invaliditetom na koju se nerijetko ostavljaju bicikli. Provedena je i edukacija na temu Neurofeedback koju je prezentirao klinički psiholog Tomislav Pučić iz KBC Osijek kako bi se upoznali i educirali sa navedenom terapijom. U prosincu nam je plan prigodno obilježiti Dan osoba s invaliditetom te nadolazeće blagdane. I dalje nas možete kontaktirati putem maila dms.osijek@sdmsh.hr i na telefone 031/302323 i 099/5620177. Aktivnosti koje provodimo i obavijesti o vremenu održavanja budu objavljane na Facebook stranici Društvo multiple skleroze Obž i na web stranici www.dmsobz.hr

Kornelija Radić Balažić, Predsjednica DMS OBŽ